32011D0315
L 142/61
SLUŽBENI LIST EUROPSKE UNIJE
23.05.2011.
ODLUKA VIJEĆA
od 23. svibnja 2011.
o dodjeli sredstava preraspoređenih iz projekata u okviru devetog i prethodnih Europskih razvojnih fondova za razvojnu suradnju u Južnom Sudanu
(2011/315/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 217.,
uzimajući u obzir prijedlog Europske komisije,
uzimajući u obzir Unutarnji sporazum između predstavnika vlada država članica, koji su se sastali unutar Vijeća, o financiranju pomoći Zajednice na temelju višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu AKP-EZ te o dodjeli financijske pomoći Prekomorskim zemljama i područjima na koje se primjenjuje Četvrti dio Ugovora o EZ-u (1), a posebno njegov članak 1. stavak 4. i članak 6.,
budući da:
(1)
Službeno proglašenje neovisnosti Južnog Sudana od Sjevernog očekuje se 9. srpnja 2011. kao rezultat referenduma o samoodređenju provedenog u primjeni Sveobuhvatnog mirovnog sporazuma.
(2)
U razdoblju nakon stjecanja neovisnosti, novonastala Država južnog Sudana (Južni Sudan) suočit će se s brojnim humanitarnim i društveno-gospodarskim poteškoćama u kontekstu smanjenog kapaciteta upravljanja i političke ranjivosti. U takvim okolnostima, vanjska pomoć Južnom Sudanu je neophodna u svrhu suzbijanja izrazitog siromaštva, osnaživanja lokalnih zajednica i pružanja stanovništvu svih dobrobiti koje donosi mir.
(3)
Očekuje se da će Južni Sudan ubrzo nakon dobivanja neovisnosti podnijeti zahtjev za pristupanje Sporazumu o partnerstvu između članica afričke, karipske i pacifičke skupine država s jedne strane, i Europske zajednice i njezinih država članica, s druge strane, potpisanog u Cotonou 23. lipnja 2000. (2), kako je zadnje izmijenjen u Ouagadougou 23. lipnja 2010. (3) Međutim, potrebno je da prođe određeno vrijeme nakon priključenja prije nego sredstva iz desetog Europskog fonda za razvoj (EDF) budu na raspolaganju, što za sobom povlači rizik nastanka jaza financiranja tijekom tog razdoblja.
(4)
Odlukom Vijeća 2010/406/EU od 12. srpnja 2010. o dodjeli sredstava preraspoređenih iz projekata devetog i prethodnih Europskih razvojnih fondova (EDF) za potrebe najosjetljivjeg stanovništva u Sudanu (4), dodjeljuje se prvih 150 milijuna eura za potrebe najosjetljivijeg stanovništva u Sudanu. Od tog iznosa 85 milijuna eura namjenski je raspoređeno za Južni Sudan. Međutim, takav iznos se smatra nedovoljnim za visoke potrebe državne izgradnje i izgradnje kapaciteta kao i za razvojne potrebe većine stanovništva.
(5)
U svrhu premošćivanja preostalog jaza financiranja, primjereno je dodijeliti više sredstava preraspoređenih iz devetog i prijašnjih EDF-a u korist stanovnika i javnih institucija u Južnom Sudanu.
(6)
Preraspoređena sredstva trebalo bi upotrijebiti u svrhu provedbe trogodišnjeg Plana razvoja Južnog Sudana (od 2011. do 2013.), na temelju odluka o financiranju koje donosi Komisija. Također bi trebalo predvidjeti pokrivanje troškova mjera podrške.
(7)
U svrhu pojednostavljenja, sredstvima bi trebalo upravljati u skladu s provedbenim dogovorima koji se primjenjuju na deseti EDF,
DONIJELO JE OVU ODLUKU:
Članak 1.
1. Sredstva u iznosu 200 milijuna eura preraspoređena iz projekata u okviru devetog i prethodnih Europskih fondova za razvoj (EDF) dodjeljuju se za razvojnu suradnju u Južnom Sudanu, a 3 % tog iznosa dodjeljuje se u svrhu troškova Komisije.
2. Sredstvima određenima u stavku 1. upravlja se u skladu s provedbenim dogovorima koji se primjenjuju na deseti EDF.
Članak 2.
Ova Odluka stupa na snagu sljedećeg dana od dana donošenja.
Sastavljeno u Bruxellesu 23. svibnja 2011.